title: 2012/618/ЕС: Решение на Европейския парламент от 10 май 2012 година относно освобождаването от отговорност във връзка с изпълнението на бюджета на Европейската агенция за околната среда за финансовата 2010 година#Резолюция на Европейския парламент от 10 май 2012 година съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейската агенция за околната среда за финансовата 2010 година

text:
               17.10.2012

               BG

               Официален вестник на Европейския съюз

               L 286/356

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2012 година
   относно освобождаването от отговорност във връзка с изпълнението на бюджета на Европейската агенция за околната среда за финансовата 2010 година
   (2012/618/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейската агенция за околната среда за финансовата 2010 година,

               —

               като взе предвид доклада на Сметната палата относно годишните отчети на Европейската агенция за околната среда за финансовата 2010 година, придружен от отговорите на Агенцията (1),

               —

               като взе предвид препоръката на Съвета от 21 февруари 2012 г. (06083/2012 – C7-0051/2012),

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕИО) № 1210/90 на Съвета от 7 май 1990 г. за създаване на Европейска агенция за околната среда и Европейска мрежа за информация и наблюдение на околната среда (3), и по-специално член 13 от него,

               —

               като взе предвид Регламент (ЕО) № 401/2009 на Европейския парламент и на Съвета от 23 април 2009 г. относно Европейската агенция за околната среда и Европейската мрежа за информация и наблюдение на околната среда (4), и по-специално член 13 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5), и по-специално член 94 от него,

               —

               като взе предвид член 77 и приложение VI към своя правилник,

               —

               като взе предвид доклада на комисията по бюджетен контрол и становището на комисията по околна среда, обществено здраве и безопасност на храните (A7-0105/2012),

               1.

               Отлага своето решение за освобождаване от отговорност на изпълнителния директор на Европейската агенция за околната среда във връзка с изпълнението на бюджета на Агенцията за финансовата 2010 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на изпълнителния директор на Европейската агенция за околната среда, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 366, 15.12.2011 г., стр. 57.

      (2)  ОВ L 248, 16.9.2002 г., стр. 1.

      (3)  ОВ L 120, 11.5.1990 г., стр. 1.

      (4)  ОВ L 126, 21.5.2009 г., стр. 13.

      (5)  ОВ L 357, 31.12.2002 г., стр. 72.

      РЕЗОЛЮЦИЯ НА ЕВРОПЕЙСКИЯ ПАРЛАМЕНТ
      от 10 май 2012 година
      съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейската агенция за околната среда за финансовата 2010 година
      ЕВРОПЕЙСКИЯТ ПАРЛАМЕНТ,

                  —

                  като взе предвид окончателните годишни отчети на Европейската агенция за околната среда за финансовата 2010 година,

                  —

                  като взе предвид доклада на Сметната палата относно годишните отчети на Европейската агенция за околната среда за финансовата 2010 година, придружен от отговорите на Агенцията (1),

                  —

                  като взе предвид препоръката на Съвета от 21 февруари 2012 г. (06083/2012 – C7-0051/2012),

                  —

                  като взе предвид член 319 от Договора за функционирането на Европейския съюз,

                  —

                  като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

                  —

                  като взе предвид Регламент (ЕИО) № 1210/90 на Съвета от 7 май 1990 г. за създаване на Европейска агенция за околната среда и Европейска мрежа за информация и наблюдение на околната среда (3), и по-специално член 13 от него,

                  —

                  като взе предвид Регламент (ЕО) № 401/2009 на Европейския парламент и на Съвета от 23 април 2009 г. относно Европейската агенция за околната среда и Европейската мрежа за информация и наблюдение на околната среда (4), и по-специално член 13 от него,

                  —

                  като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5), и по-специално член 94 от него,

                  —

                  като взе предвид член 77 и приложение VI към своя правилник,

                  —

                  като взе предвид доклада на комисията по бюджетен контрол и становището на комисията по околна среда, обществено здраве и безопасност на храните (A7-0105/2012),

                  А.

                  като има предвид декларацията на Сметната палата, че е получила достатъчна увереност, че годишните отчети за финансовата 2010 година са надеждни и че свързаните с тях операции са законосъобразни и редовни;

                  Б.

                  като има предвид, че на 10 май 2011 г. Парламентът освободи от отговорност изпълнителния директор на Европейската агенция за околната среда във връзка с изпълнението на бюджета на Агенцията за финансовата 2009 година (6) и в резолюцията, придружаваща решението за освобождаване от отговорност, Парламентът, наред с другото:

                              —

                              насърчава Агенцията да продължи да полага усилия за по-нататъшно развиване на своите методи на комуникация с цел осигуряване на по-широко медийно отразяване за своите констатации, тъй като подобни мерки могат да доведат до по-прозрачни методи на работа и по-голям интерес от страна на обществеността към работата на Агенцията,

                              —

                              изразява загриженост във връзка с практиката на Агенцията да извършва трансфери за увеличение на един бюджетен ред, с цел да бъде платен наемът за помещенията на Агенцията за първото тримесечие на 2010 г. със средства от бюджета за 2009 г., тъй като тази практика противоречи на принципа на ежегодност,

                              —

                              призовава Агенцията да коригира слабостите в процедурите за набиране на персонал, които излагат на риск прозрачността на тези процедури;

                  В.

                  като има предвид, че бюджетът на Агенцията за 2010 г. възлизаше на 50 600 000 EUR, като той е с 26 % по-висок от този за 2009 г.; като има предвид, че вноската на Съюза в бюджета на Агенцията за 2010 г. е била 35 258 000 EUR спрямо 34 560 000 EUR през 2009 г. (7), което представлява увеличение от 2 %,

                  1.

                  Отлага освобождаването от отговорност на Агенцията и очаква отговори и действия по същество във връзка с направените критични забележки и отправените искания.

         Бюджетно и финансово управление

                  2.

                  Отбелязва, че равнищата на изпълнение на бюджета на Агенцията под формата на бюджетни кредити за поети задължения и за плащания бяха съответно 100 % и 90,75 %.

                  3.

                  Установява от окончателните отчети на Агенцията, че за финансовата 2010 година общият размер на плащанията на Агенцията са представлявали 38 898 533,88 EUR.

                  4.

                  Отбелязва, че в продължение на пет месеца, от 22 май 2010 г. до октомври 2010 г., Агенцията покрива сградата си с екологична фасада, която струва 294 641 EUR, и че договорът е бил изпълнен от дружествата Ramboll (главен изпълнител) и Green Fortune; изразява учудването си, че не е бил проведен публичен търг; отправя искане към директора на Агенцията да представи подробности относно начина, по който тези дружества са били избрани за изпълнители; отбелязва, че съгласно писмото от директора на Агенцията от 11 април 2012 г. за тези разходи са били използвани бюджетни редове 2 1 4 0 – Оборудване на помещения (180 872 EUR) и 3 3 2 3 – Комуникации (113 769 EUR); подчертава, че бюджетните кредити за поети задължения по бюджетен ред 2 1 4 0 са се увеличили от 85 000 EUR на 271 049 EUR, въпреки становището на началника на администрацията на Агенцията; отбелязва, че също през май 2010 г. началникът на администрацията излиза в отпуск по болест и оттогава длъжността се заема от временно изпълняващ длъжността; отбелязва, че съгласно писмото на директора от 30 април 2012 г. бюджетен ред 2 1 4 0 е бил увеличен с бюджетен трансфер от 180 872 EUR от бюджетен ред 2 1 0 0 – Наем; припомня, че през декември 2009 г. Агенцията плаща наема за първото тримесечие на 2010 г., като по този начин намалява сумите, които трябва да бъдат върнати на Комисията; следователно призовава Агенцията да обясни на органа по освобождаване от отговорност защо е взела 180 872 EUR от бюджетния ред за наем, като се има предвид, че размерът на наема е фиксиран с договор, и да предостави информация и писмени доказателства за процедурите, свързани с бюджетните трансфери; очаква Агенцията да изпълни всички тези искания до края на август 2012 г.

                  5.

                  Отбелязва, че през декември 2012 г. Агенцията възлага рамкова обществена поръчка за услуги за медиен мониторинг за 48 месеца на обща стойност 250 000 EUR, сума много по-голяма от разходите за подобни услуги през предишни години; отбелязва, че съгласно тази поръчка Агенцията ще похарчи средно 62 500 EUR на година за медиен мониторинг и счита, че тези разходи са прекомерни и противоречат на принципа за ефективно използване на парите на данъкоплатците.

         Пренос на бюджетни кредити

                  6.

                  Въз основа на окончателните отчети на Агенцията отбелязва, че 12 809 551,05 EUR от бюджетните кредити за 2010 г. са били пренесени към 2011 г.; потвърждава, че от общата пренесена сума 8 941 279 EUR са външни целеви приходи, които са многогодишни и поради това не подлежат на принципа на ежегодност.

                  7.

                  Въз основа на окончателните отчети на Агенцията отбелязва, че освобождаването на неусвоени бюджетни кредити за плащания, които са пренесени от предходната година, възлиза на 585 282,87 EUR; узнава от Агенцията, че тази сума е по-ниска от освободената през 2009 г. сума, т.е. 693 127,02 EUR; във връзка с това отбелязва, че процент на освобождаване от едва 1,5 % съставлява подобрено предвиждане на финансовите нужди.

                  8.

                  Изразява съжаление, че Сметната палата не е счела, че размерът на бюджетните кредити на Агенцията, които са пренесени и освободени, е достатъчно висок, за да бъде отбелязан в доклада на Палатата относно годишните отчети на Агенцията за финансовата 2010 година.

         Процедури за възлагане на обществени поръчки

                  9.

                  Отбелязва заявлението на Агенцията, че през октомври 2011 г. Сметната палата е направила одит на процедурите по възлагане, свързани с услугите за предоставяне на столово хранене, услугите, свързани с почистването и услугите, свързани със сигурността и обзавеждането; призовава Агенцията да представи на органа по освобождаване от отговорност заключенията от този одит, своите отговори и предприетите действия до септември 2012 г.

                  10.

                  Призовава Службата за вътрешен одит (IAS) да проведе одит във връзка с договорите на Агенцията в областта на услугите, свързани със столовете, услугите, свързани с почистване, както и услугите, свързани със сигурността и с обзавеждането, с цел да установи дали етапите на изготвяне на поканата, публикуване, оценка и договорно управление спазват следните два принципа: конкуренция в максимална степен и оптимизиране на разходите, както и своевременно да информира органа по освобождаване от отговорност за своите констатации.

         Човешки ресурси

                  11.

                  Отбелязва, че Агенцията е преразгледала своите процеси на набиране на персонал в съответствие със забележките на органа по освобождаване от отговорност и на Сметната палата, за да се преодолеят слабостите във връзка с обявяването на свободни длъжности, документацията на решенията на комисиите за подбор, праговете, които кандидатите трябва да преминат, за да бъдат поканени на интервю, както и във връзка с протоколите от интервютата.

                  12.

                  Също така въз основа на годишния план на Агенцията за управление потвърждава, че Агенцията е приложила „Политика в областта на персонала на ЕАОС“, която осигурява базата за развитието на персонала.

                  13.

                  Получи информация, че 7 вътрешни и 40 външни кандидати са били назначени на работа през 2010 г.; отчита разделението между категориите на вътрешните кандидати, а именно едно длъжностно лице, 5 срочно наети служители и един договорно нает служител, като това разделение по отношение на наетите отвън кандидати е следното: едно длъжностно лице, 13 срочно наети служители, 29 договорно наети служители и 4 национални експерти; отбелязва, че през последните пет години в Агенцията са работили 12 гостуващи учени; за целите на прозрачността призовава Агенцията да приключи публикуването на биографиите, включително най-малко данните във връзка с образователното и професионалното минало на гостуващите учени, за да се увеличи прозрачността.

         Стратегия на Агенцията за 2009—2013 г.

                  14.

                  Приветства факта, че персоналът и дейностите по управление на Агенцията, процедурите на контрол на качеството, продуктите и услугите, административните услуги и строителните услуги са включени заедно в стратегическата област в „Стратегията на ЕАОС за 2009—2013 г.“.

                  15.

                  Призовава Агенцията да направи по-ясна връзка между мерките, ресурсите и резултатите.

         Конфликт на интереси

                  16.

                  Отбелязва, че от юни 2010 г. до април 2011 г. изпълнителният директор на Агенцията е била попечител и член на международния консултативен съвет на Earthwatch — международна благотворителна организация в областта на околната среда, обединяваща хора в областта на научните изследвания и образованието — и за него беше докладвано, че е член на европейския консултативен съвет на Worldwatch Europe; потвърждава, че според изявлението на изпълнителния директор, тя се е оттеглила от заеманите от нея длъжности в Earthwatch през април 2011 г. вследствие на препоръката на председателя на Сметната палата в контекста на възможен конфликт на интереси.

                  17.

                  Изразява сериозна загриженост, че през 2010 г., докато изпълнителният директор е участвал пряко в Earthwatch, 29 членове на персонала на Агенцията, включително изпълнителния директор, са участвали в рамките на не повече от 10 дни в изследователска дейност по различни проекти в областта на биологичното разнообразие на Карибите и в Средиземноморието, които са били управлявани от Earthwatch, и че Агенцията е платила на НПО общо 33 791,28 EUR, както се заявява от изпълнителния директор на Агенцията.

                  18.

                  Признава, че специализираното обучение на персонала е част от развитието на кариерата и отбелязва цялата сума, платена за това обучение.

                  19.

                  Изразява изненада във връзка с факта, че Worldwatch Institute Europe, основан на 5 ноември 2010 г., посочва като свой адрес адреса на Агенцията и използва помещенията ѝ като свои собствени, без да плаща наем на Агенцията, като по този начин използва помещения, за които се плаща от бюджета на ЕС; изразява съжаление, че в писмото си от 30 април 2012 г. директорът споменава само базирания в САЩ Worldwatch Institute, а не Worldwatch Institute Europe, който използва помещенията на Агенцията без да плаща наем; отбелязва също така, че изпълнителният директор на Worldwatch Institute Europe е бил гостуващ учен на Агенцията; призовава Агенцията на представи на органа по освобождаване от отговорност конкретни подробности и документи по този въпрос, включително лицето от Агенцията, което е разрешило това, точната дата, на която Worldwatch Institute Europe е престанал да използва помещенията на Агенцията и дали работата на въпросния гостуващ учен на Агенцията е била публикувана от името на Worldwatch Institute Europe или на Агенцията до края на август 2012 г.

                  20.

                  Приветства сътрудничеството между Агенцията и НПО, работещи в областта на околната среда, какъвто е случаят и с други специализирани агенции, но припомня, че дори най-малкото съмнение за конфликт на интереси накърнява доверието в институциите и буди тревоги у данъкоплатците.

                  21.

                  Призовава Агенцията, в опит да се насърчи по-голяма прозрачност относно предотвратяването и борбата с конфликтите на интереси, да приеме незабавно план за действие, да публикува на своя уебсайт декларациите за интереси и, ако те не са на разположение, биографиите — включително най-малко данните във връзка с образователното и професионалното минало — на ръководните служители, на членовете на научния комитет, на експертите и членовете на управителния съвет, като това стане не по-късно от 30 юни 2012 г.; счита, че такива мерки биха позволили на органа по освобождаване от отговорност и на обществеността да следят тяхната квалификация и да предотвратят възможни конфликти на интереси.

         Изпълнение

                  22.

                  Приветства инициативата на Агенцията да представя редовно независима външна оценка въз основа на учредителния си Регламент (ЕИО) № 1210/90 и на работните програми, приети от управителния съвет; по-специално отбелязва, че следващата оценка ще бъде извършена през 2012 г. и ще се съсредоточи върху ефикасността и ефективността на изпълнението на нейната корпоративна стратегия.

                  23.

                  Отбелязва инициативата на Агенцията за измерване на нейната работа чрез Схемата на Общността по управление на околната среда и одитиране (EMAS) и системите за вътрешно управление при използване на четири взаимосвързани перспективи — финансова, свързана с клиентите, стопанската дейност и обучението и растежа.

                  24.

                  Въз основа на забележките в годишния план за управление на Агенцията признава усилията на Агенцията съвместно с различни международни органи и органи на Съюза, Eionet и научния комитет за създаване на мрежова структура, с цел предоставяне на възможност за поддържане на връзки с научно-изследователската общност, разпространение и използване на резултатите, особено информацията и данните, от изследователска дейност на европейско и национално равнище, по по-систематичен начин.

                  25.

                  Освен това отбелязва, че вследствие на искането на органа по освобождаване от отговорност във връзка с изпълнението на бюджета за 2009 г., през 2011 г. Агенцията полага по-големи усилия за достигане на по-широката общественост и е започнала пилотни проекти чрез използване на социалните медии като средство за комуникация, насочено към обществеността.

                  26.

                  Призовава Агенцията да представи подробна информация на бюджетния орган, по-специално на органа за бюджетен контрол, относно:

                              —

                              източниците, използвани от Агенцията, за изготвяне на нейните доклади, документи и други свързани изходни продукти,

                              —

                              броя на докладите и други продукти, предоставени през 2010 г.,

                              —

                              доказателствата относно евентуалната добавена стойност, за която са допринесли докладите на Агенцията, спрямо докладите на други органи по въпросите на околната среда,

                              —

                              процеса — ако съществува такъв, на проверка на данните, изпращани от държавите членки, периодичността на тези проверки и начина на използване от страна на Агенцията на изпратените от държавите членки данни.

                  27.

                  Изразява задоволство, че през 2010 г. Агенцията постави допълнителен акцент върху биологичното разнообразие, Глобалния мониторинг на околната среда и сигурността (ГМОСС), портала „Око към Земята“ („Eye on Earth“) и доклада за състоянието на околната среда (SOER) за 2010 г.

                  28.

                  Би желал да насърчи Агенцията да продължава да полага усилия за по-нататъшно развиване на своите методи за комуникация с цел осигуряване на по-широко медийно отразяване за своите констатации, и по този начин да подхранва публичните дебати и да осигурява по-широко разпространение на информацията, предоставяна на разположение на обществеността, относно важни, свързани с околната среда въпроси като например изменението на климата, биологичното разнообразие и управлението на природните ресурси.

         Вътрешен одит

                  29.

                  Потвърждава, че през 2010 г. IAS приключи одит на „системите за контрол на управлението/ мониторинга на дейности“, чиято цел беше да направи оценка и да предостави увереност относно адекватността на планирането и мониторинга на дейностите на Агенцията; по-специално отбелязва, че IAS отправи осем препоръки, шест от които бяха оценени като „важни“ и две като „желателни“.

                  30.

                  Във връзка с това призовава агенциите:

                              —

                              да насърчават насоки за цели и измерими показатели в планирането на проекти и мониторинга на напредъка,

                              —

                              да разпределят разходи за проекти,

                              —

                              да насърчават по-ефективно управление на проекти и процедури за проверка на новите данни, въведени в системите за контрол на управлението.

                  31.

                  Освен това призовава Агенцията незабавно да приеме мерки за преодоляване на слабостите, констатирани от IAS, в нейните предходни одити на управлението на качеството и на управлението на безвъзмездните средства с цел:

                              —

                              разработка и използване на контролен списък QA/QC за доклада за инвентаризацията на парниковия газ,

                              —

                              планиране, описание и документиране на съответните проверки на качеството,

                              —

                              гарантиране на надзора на проверките на качеството,

                              —

                              предвиждане на въпроси, свързани с непрекъснатостта на работата,

                              —

                              осъществяване на проверки на място и заверяване на безвъзмездни средства,

                              —

                              наблюдение и последващи действия във връзка с изпълнението на безвъзмездните средства.

                  32.

                  Обръща внимание на препоръките от предишните си доклади за освобождаване от отговорност във връзка с изпълнението на бюджета, включени в приложението към настоящата резолюция.

                  33.

                  По отношение на други забележки, придружаващи решението за освобождаване от отговорност, които имат хоризонтален характер, препраща към своята резолюция от 10 май 2012 г. (8) относно резултатите от дейността, финансовото управление и контрола на агенциите.

         (1)  ОВ C 366, 15.12.2011 г., стр. 57.

         (2)  ОВ L 248, 16.9.2002 г., стр. 1.

         (3)  ОВ L 120, 11.5.1990 г., стр. 1.

         (4)  ОВ L 126, 21.5.2009 г., стр. 13.

         (5)  ОВ L 357, 31.12.2002 г., стр. 72.

         (6)  ОВ L 250, 27.9.2011 г., стр. 155.

         (7)  ОВ L 64, 12.3.2010 г., стр. 677.

         (8)  Приети текстове, P7_TA(2012)0164 (вж. стр. 388 от настоящия брой на Официален вестник).

      ПРИЛОЖЕНИЕ

         ПРЕПОРЪКИ НА ЕВРОПЕЙСКИЯ ПАРЛАМЕНТ ОТ ПРЕДХОДНИ ГОДИНИ

                  Европейска агенция за околната среда

                  2006 г.

                  2007 г.

                  2008 г.

                  2009 г.

                  Изпълнение

                  n.a.

                  n.a.

                              —

                              Призовава Агенцията да направи диахроничен анализ на дейностите, проведени през тази и през предходните години

                              —

                              Призовава Агенцията да продължи да представя на всеки пет години независима външна оценка въз основа на регламента за създаването си и работната програма, приета от управителния съвет

                              —

                              Положителни тенденции: Агенцията е изградила добре развита система на управление, основана на дейности, многогодишна работна програма, балансирана точкова система с показатели и интегрирана система за контрол на управлението

                              —

                              Призовава Агенцията да съпостави операциите, проведени през годината, за която се отнася освобождаването от отговорност и тези от предходната финансова година

                              —

                              Призовава Агенцията да разгледа 4 ключови области като приоритет и да полага повече усилия за напредъка на тяхното развитие

                              —

                              Насърчава Агенцията да продължи да полага усилия за по-нататъшното развитие на своите методи за комуникация с цел осигуряване на по-широко медийно отразяване на своите констатации, тези мерки могат да доведат до по-прозрачни методи на работа и по-широк интерес от страна на обществеността към работата на Агенцията

                              —

                              Изисква от Сметната палата да извърши одити на изпълнението на Агенцията

                  Бюджетно и финансово управление

                  Бюджетният принцип на ежегодност не е стриктно приложен: над 30 % от поетите задължения и 50 % за оперативните разходи е трябвало да бъдат пренесени

                              —

                              Слабости в тръжните процедури: пряко възлагане на услуги, без да са спазени изискванията на Финансовия регламент, и сключване на специфичен договор за услуги, който не е в съответствие с условията на рамковия договор

                              —

                              Слабости при управлението на споразумения за безвъзмездни средства (Европейски тематичен център)

                  n.a.

                              —

                              Насърчава Агенцията да укрепи връзката между бюджета и работната програма

                              —

                              Изразява загриженост относно практиката на Агенцията да извършва трансфери за увеличение на един бюджетен ред, с цел да бъде платен наемът на помещенията на Агенцията за първото тримесечие на 2010 г. със средства от бюджета за 2009 г., тъй като тази практика противоречи на принципа на ежегодност

                              —

                              Призовава Агенцията да подобри точността на информацията, предоставяна от оперативните отдели относно оценката на начислените оперативни разходи

                  Човешки ресурси

                  n.a.

                  Слабости в процедурите по набиране на персонал: кандидатите, които не отговарят на критериите за подбор, са били взети предвид за по-нататъшно оценяване, а критериите за определяне на най-добрите кандидати, които трябва да бъдат поканени на интервю, не са били документирани

                  n.a.

                              —

                              Призовава Агенцията да отстрани слабостите в процедурите за набиране на персонал, които излагат на риск прозрачността на тези процедури

                              —

                              Сметната палата е констатирала следните слабости – обявленията за свободни длъжности не са уточнили максималния брой на кандидатите, които ще бъдат включени в списъците с одобрени кандидати, въпросите, използвани по време на писмените тестове и интервютата не са били решени преди разглеждането на кандидатурите, решенията на комисиите за подбор не са били достатъчно документирани, протоколите не са били завършени и праговете, които кандидатите трябва да преминат, за да бъдат поканени на интервю или да бъдат включени в списъците с одобрени кандидати, не са били определени предварително

                  Вътрешен одит

                  В нарушение на принципа на разделянето на функциите, един и същ вторично оправомощен разпоредител с бюджетни кредити не само е извършвал предварителни проверки, но също е управлявал правата на достъп до информационната система за бюджетно счетоводство

                  n.a.

                  Призовава Агенцията да изпълни 17 от 27-те препоръки на Службата за вътрешен одит: т.е. установяване на финансови потоци, насърчаване на проверки на място/ удостоверяване на безвъзмездни средства, както и мониторинга и последващите действия във връзка с изпълнението на безвъзмездните средства и изпълнението на стандартите за вътрешен контрол

                  Потвърждава, че 3 препоръки от последващите действия на IAS във връзка с предишни препоръки на одита все още трябва да бъдат изпълнени, като те се отнасят основно за чувствителни длъжности, проверки на място/ удостоверяване или безвъзмездни средства и финансови потоци и се считат за много важни


title: 2011/563/ЕС: Решение на Европейския парламент от 10 май 2011 година относно освобождаването от отговорност във връзка с изпълнението на общия бюджет на Европейския съюз за финансовата 2009 година, раздел IX — Европейски надзорен орган по защита на данните#Резолюция на Европейския парламент от 10 май 2011 година съдържащa забележките, които са неразделна част от решението за освобождаване от отговорност във връзка с изпълнението на общия бюджет на Европейския съюз за финансовата 2009 година, раздел IX — Европейски надзорен орган по защита на данните

text:
               27.9.2011

               BG

               Официален вестник на Европейския съюз

               L 250/107

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2011 година
   относно освобождаването от отговорност във връзка с изпълнението на общия бюджет на Европейския съюз за финансовата 2009 година, раздел IX — Европейски надзорен орган по защита на данните
   (2011/563/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид общия бюджет на Европейския съюз за финансовата 2009 година (1),

               —

               като взе предвид окончателните годишни отчети на Европейския съюз за финансовата 2009 година (SEC(2010) 963 — C7-0219/2010) (2),

               —

               като взе предвид годишния доклад на Европейския надзорен орган по защита на данните пред органа по освобождаване от отговорност относно вътрешните одити, осъществени през 2009 г.,

               —

               като взе предвид годишния доклад на Сметната палата за изпълнението на бюджета за финансовата 2009 година, придружен от отговорите на проверените институции (3),

               —

               като взе предвид декларацията за достоверност относно надеждността и точността на отчетите, както и законосъобразността и редовността на свързаните с тях операции, предоставена от Сметната палата съгласно член 287 от Договора за функционирането на Европейския съюз (4),

               —

               като взе предвид член 272, параграф 10 и членове 274, 275 и 276 от Договора за ЕО, както и член 314, параграф 10 и членове 317, 318 и 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (5), и по-специално членове 50, 86, 145, 146 и 147 от него,

               —

               като взе предвид член 77 от своя правилник и приложение VI към него,

               —

               като взе предвид доклада на Комисията по бюджетен контрол (A7-0117/2011),

               1.

               Освобождава от отговорност Европейския надзорен орган по защита на данните във връзка с изпълнението на бюджета му за финансовата 2009 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на Съвета, Комисията, Съда на Европейския съюз, Сметната палата, Европейския омбудсман и Европейския надзорен орган по защита на данните и да осигури публикуването им в Официален вестник на Европейския съюз (серия L).

            Председател

         Jerzy BUZEK

            Генерален секретар

         Klaus WELLE

      (1)  ОВ L 69, 13.3.2009 г.

      (2)  ОВ C 308, 12.11.2010 г., стр. 1.

      (3)  ОВ C 303, 9.11.2010 г., стр. 1.

      (4)  ОВ C 308, 12.11.2010 г., стр. 129.

      (5)  ОВ L 248, 16.9.2002 г., стр. 1.

      РЕЗОЛЮЦИЯ НА ЕВРОПЕЙСКИЯ ПАРЛАМЕНТ
      от 10 май 2011 година
      съдържащa забележките, които са неразделна част от решението за освобождаване от отговорност във връзка с изпълнението на общия бюджет на Европейския съюз за финансовата 2009 година, раздел IX — Европейски надзорен орган по защита на данните
      ЕВРОПЕЙСКИЯТ ПАРЛАМЕНТ,

                  —

                  като взе предвид общия бюджет на Европейския съюз за финансовата 2009 година (1),

                  —

                  като взе предвид окончателните годишни отчети на Европейския съюз за финансовата 2009 година (SEC(2010) 963 — C7-0219/2010) (2),

                  —

                  като взе предвид годишния доклад на Европейския надзорен орган по защита на данните пред органа по освобождаване от отговорност относно вътрешните одити, осъществени през 2009 г.,

                  —

                  като взе предвид годишния доклад на Сметната палата за изпълнението на бюджета за финансовата 2009 година, придружен от отговорите на проверените институции (3),

                  —

                  като взе предвид декларацията за достоверност относно надеждността и точността на отчетите, както и законосъобразността и редовността на свързаните с тях операции, предоставена от Сметната палата съгласно член 287 от Договора за функционирането на Европейския съюз (4),

                  —

                  като взе предвид член 272, параграф 10 и членове 274, 275 и 276 от Договора за ЕО, както и член 314, параграф 10 и членове 317, 318 и 319 от Договора за функционирането на Европейския съюз,

                  —

                  като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (5), и по-специално членове 50, 86, 145, 146 и 147 от него,

                  —

                  като взе предвид член 77 от своя правилник и приложение VI към него,

                  —

                  като взе предвид доклада на Комисията по бюджетен контрол (A7-0117/2011),

                  1.

                  Отбелязва, че през 2009 г. Европейският надзорен орган по защита на данните (ЕНОЗД) е разполагал с бюджетни кредити за поети задължения в общ размер от 7 000 000 EUR (2008 г.: 5 300 000 EUR (6), при степен на усвояване от 81,44 %, което е под средната стойност за другите институции (97,69 %).

                  2.

                  Отбелязва, че при изготвянето на годишния доклад за финансовата 2009 година Сметната палата направи задълбочена оценка на системите за управление и контрол на Съда, на Европейския омбудсман и на ЕНОЗД, която включваше проверка на допълнителна извадка от операции, в това число плащания, свързани с човешките ресурси и с други административни разходи.

                  3.

                  Отбелязва, че Сметната палата установи, че в четири от десет случая информацията, с която разполага ЕНОЗД с цел да се гарантира, че надбавките, предвидени в Правилника за длъжностните лица на Европейския съюз (7), се изплащат на служителите в съответствие с общностното и националното законодателство, не е актуална; Сметната палата установи, че това може да доведе до риск от извършване на неправилно изчислени или недължими плащания.

                  4.

                  Подкрепя предложението на Сметната палата от служителите на ЕНОЗД да се изисква да предават на подходящи интервали документи, доказващи тяхното лично положение, както и ЕНОЗД да подобри своята система за навременен мониторинг и контрол на тези документи.

                  5.

                  Отбелязва отговора на ЕНОЗД, че поради малкия си размер се подпомага от Службата за управление и плащане по индивидуални права (PMO) при обработката на документите по изплащане на социални надбавки, че информацията във връзка със семейните надбавки и надбавките за издръжка на дете се актуализира веднъж годишно от РМО въз основа на специални формуляри, които се изпращат до съответните служители чрез ЕНОЗД, и че социалните надбавки се актуализират въз основа на събраната посредством формулярите информация. Приветства намерението на ЕНОЗД, предвид препоръката на Сметната палата, да подобри контрола на информацията във връзка със социалните надбавки и приканва ЕНОЗД да докладва за предприетите действия в своя годишен отчет за дейността.

                  6.

                  Отбелязва констатациите на Сметната палата, че ЕНОЗД не е въвел, където е уместно, система за последващи проверки съгласно изискванията на Финансовия регламент и че приетите от ЕНОЗД стандарти за вътрешен контрол не предвиждат своевременното вписване на изключенията от стандартните финансови процедури в централен регистър.

                  7.

                  Отбелязва отговора на ЕНОЗД, че всички изпълнени от ЕНОЗД операции, включително възстановяването на директни плащания, извършени от други институции от името на ЕНОЗД, вече са обект на предварителен контрол; приветства намерението на ЕНОЗД, предвид препоръката на Палатата, да разгледа възможностите за въвеждане на процедура за последващ контрол от 2011 г. нататък и приканва ЕНОЗД да докладва за предприетите действия в своя годишен отчет за дейността.

                  8.

                  Приема и разбира становището на ЕНОЗД относно малкия му размер и обстоятелството, че документите му се обработват съвместно съгласно споразумения за сътрудничество и за ниво на обслужване; при все това отправя искане към ЕНОЗД да разясни какво допълнително междуинституционално съдействие би било необходимо, за да бъде ЕНОЗД в състояние да изпълни препоръките на Сметната палата, както и да посочи кога би могло да се изпълни това; приветства решението на ЕНОЗД да вземе мерки предвид констатацията на Сметната палата относно стандартите за вътрешен контрол, като създаде централен списък на отчетени изключения и приканва ЕНОЗД да докладва за постигнатия напредък в своя годишен отчет за дейността.

                  9.

                  Отбелязва, че в годишния си доклад Сметната палата посочва, че одитът не е довел до никакви други съществени забележки по отношение на ЕНОЗД.

                  10.

                  Отбелязва, че предвид малкия си размер ЕНОЗД осъществява административно сътрудничество с известен брой други институции, в частност със служби на Комисията (ГД „Човешки ресурси и сигурност“, ГД „Бюджет“, ГД „Образование и култура“, службата за вътрешен одит), Службата за публикации, служби на Парламента (недвижимо имущество и инфраструктури, сигурност, ИТ, печатна служба, комуникации и др.), както и със службата за преводи на Съвета; приветства ЕНОЗД за успешната консолидация на административното сътрудничество.

                  11.

                  Припомня, че административната обработка на всички служебни пътувания на ЕНОЗД се извършва от службата за управление и плащане на Комисията (въз основа на споразумението за административно сътрудничество, подписано между генералните секретари на Комисията, Парламента и Съвета, а също така и от ЕНОЗД, на 7 декември 2006 г. за допълнителен период от три години, считано от 16 януари 2007 г.), както и че оценката, ефективно изпълнена от вътрешния одитор на Комисията, действащ като вътрешен одитор на ЕНОЗД въз основа на споразумението за административно сътрудничество, показа, че функционалността и ефикасността на системата за вътрешен контрол са адекватни и осигуряват достатъчна сигурност за постигането на целите на ЕНОЗД.

                  12.

                  Приветства ежегодното публикуване на декларациите за финансови интереси на избраните членове на институцията (ЕНОЗД и помощник надзорния орган), съдържащи съществена информация относно заемани платени длъжности или дейности, извършвани срещу възнаграждение, и упражняване на професионални дейности, подлежащи на деклариране.

                  13.

                  Отправя искане към ЕНОЗД да включи в своя следващ годишен отчет за дейността (за финансовата 2010 година) отделна глава, която да представя отчет относно последващите действия, предприети през годината вследствие на решенията на Парламента за освобождаване от отговорност.

         (1)  ОВ L 69, 13.3.2009 г.

         (2)  ОВ C 308, 12.11.2010 г., стр. 1.

         (3)  ОВ C 303, 9.11.2010 г., стр. 1.

         (4)  ОВ C 308, 12.11.2010 г., стр. 129.

         (5)  ОВ L 248, 16.9.2002 г., стр. 1.

         (6)  2006 г.: 4 100 000 EUR.

         (7)  ОВ L 56, 4.3.1968 г., стр. 1.


title: 2011/564/ЕС: Решение на Европейския парламент от 10 май 2011 година относно освобождаването от отговорност във връзка с изпълнението на осми, девети и десети Европейски фонд за развитие за финансовата 2009 година#Резолюция на Европейския парламент от 10 май 2011 година относно забележките, които са неразделна част от решението за освобождаване от отговорност във връзка с изпълнението на осми, девети и десети Европейски фонд за развитие за финансовата 2009 година

text:
               27.9.2011

               BG

               Официален вестник на Европейския съюз

               L 250/111

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2011 година
   относно освобождаването от отговорност във връзка с изпълнението на осми, девети и десети Европейски фонд за развитие за финансовата 2009 година
   (2011/564/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид доклада на Комисията относно последващите мерки към освобождаването от отговорност във връзка с изпълнението на бюджета за финансовата 2008 година (COM(2010) 650) и работните документи на службите на Комисията, придружаващи този доклад (SEC(2010) 1437 и SEC(2010) 1438),

               —

               като взе предвид финансовите отчети и отчетите за приходите и разходите на осми, девети и десети Европейски фонд за развитие за финансовата 2009 година (COM(2010) 402 — C7-0220/2010),

               —

               като взе предвид годишния доклад на Комисията от 29 април 2010 г. относно финансовото управление на осми, девети и десети Европейски фонд за развитие през 2009 г.,

               —

               като взе предвид финансовата информация за европейските фондове за развитие (COM(2010) 319),

               —

               като взе предвид годишния доклад на Сметната палата за дейностите, финансирани от осмия, деветия и десетия Европейски фонд за развитие (ЕФР), относно финансовата 2009 година, придружен от отговорите на Комисията (1),

               —

               като взе предвид декларацията за достоверност относно надеждността и точността на отчетите, както и законосъобразността и редовността на свързаните с тях операции, предоставена от Сметната палата съгласно член 287 от Договора за функционирането на Европейския съюз (ДФЕС) (2),

               —

               като взе предвид Специален доклад № 10/2008 на Сметната палата, относно помощта за развитие, предоставяна от ЕО за здравни услуги в държавите от Африка на юг от Сахара,

               —

               като взе предвид Специален доклад № 18/2009 на Сметната палата относно ефективността на подкрепата от ЕФР за регионална икономическа интеграция в Източна Африка и Западна Африка,

               —

               като взе предвид препоръките на Съвета от 15 февруари 2011 г. относно освобождаването на Комисията от отговорност във връзка с изпълнението на операциите на европейските фондове за развитие за финансовата 2009 година (05469/2011 — C7-0050/2011, 05472/2011 — C7-0049/2011, 05473/2011 — C7-0048/2011),

               —

               като взе предвид Споразумението за партньорство между членовете на групата държави от Африка, Карибския и Тихоокеанския басейн (АКТБ), от една страна, и Европейската общност и нейните държави-членки, от друга страна, подписано в Котону на 23 юни 2000 г. (3) и преразгледано в Люксембург на 25 юни 2005 г. (4),

               —

               като взе предвид Решение 2001/822/ЕО на Съвета от 27 ноември 2001 г. за асоцииране на отвъдморските страни и територии към Европейската общност („Решението за отвъдморско асоцииране“) (5), изменено с Решение 2007/249/ЕО на Съвета (6),

               —

               като взе предвид член 33 от Вътрешното споразумение от 20 декември 1995 г. между представителите на правителствата на държавите-членки, заседаващи в рамките на Съвета, относно финансирането и администрирането на помощта на Общността по силата на Втория финансов протокол към Четвъртата конвенция АКТБ-ЕО (7),

               —

               като взе предвид член 32 от Вътрешното споразумение от 18 септември 2000 г. между представителите на правителствата на държавите-членки, заседаващи в рамките на Съвета, относно финансирането и администрирането на помощта на Общността по силата на Финансовия протокол към Споразумението за партньорство между държавите от Африка, Карибския и Тихоокеанския басейн (АКТБ), от една страна, и Европейската общност и нейните държави-членки, от друга страна, подписано в Котону (Бенин) на 23 юни 2000 г., и разпределението на финансова помощ за отвъдморските страни и територии, към които се прилага част четвърта от Договора за ЕО (8),

               —

               като взе предвид своята резолюция от 5 май 2010 г. (9), придружаваща решенията за освобождаване от отговорност във връзка с изпълнението на общия бюджет на Европейския съюз за финансовата 2008 година, раздел III — Комисия и изпълнителни агенции, и по-специално параграфи 268—274 от нея,

               —

               като взе предвид член 276 от Договора за ЕО и член 319 от ДФЕС,

               —

               като взе предвид член 74 от Финансовия регламент от 16 юни 1998 г., приложим към сътрудничеството за финансиране на развитието съгласно Четвъртата конвенция АКТБ-ЕО (10),

               —

               като взе предвид член 119 от Финансовия регламент от 27 март 2003 г., приложим към деветия Европейски фонд за развитие (11),

               —

               като взе предвид член 142 от Регламент (ЕО) № 215/2008 на Съвета от 18 февруари 2008 г. относно Финансовия регламент, приложим за 10-ия Европейски фонд за развитие (12),

               —

               като взе предвид член 76 и член 77, трето тире от своя правилник и приложение VI към него,

               —

               като взе предвид доклада на комисията по бюджетен контрол и становището на комисията по развитие (A7-0140/2011),

               1.

               Освобождава от отговорност Комисията във връзка с изпълнението на бюджета за осми, девети и десети Европейски фонд за развитие за финансовата 2009 година.

               2.

               Представя своите забележки в следващата по-долу резолюция.

               3.

               Възлага на своя председател да предаде настоящото решение, както и резолюцията, която е неразделна част от него, на Съвета, Комисията, Съда на Европейския съюз, Сметната палата и Европейската инвестиционна банка и да осигури публикуването им в Официален вестник на Европейския съюз (серия L).

            Председател

         Jerzy BUZEK

            Генерален секретар

         Klaus WELLE

      (1)  ОВ C 303, 9.11.2010 г., стр. 243.

      (2)  ОВ C 303, 9.11.2010 г., стр. 253.

      (3)  ОВ L 317, 15.12.2000 г., стр. 3.

      (4)  ОВ L 287, 28.10.2005 г., стр. 4.

      (5)  ОВ L 314, 30.11.2001 г., стр. 1 и ОВ L 324, 7.12.2001 г., стр. 1.

      (6)  ОВ L 109, 26.4.2007 г., стр. 33.

      (7)  ОВ L 156, 29.5.1998 г., стр. 108.

      (8)  ОВ L 317, 15.12.2000 г., стр. 355.

      (9)  ОВ L 252, 25.9.2010 г., стр. 39.

      (10)  ОВ L 191, 7.7.1998 г., стр. 53.

      (11)  ОВ L 83, 1.4.2003 г., стр. 1.

      (12)  ОВ L 78, 19.3.2008 г., стр. 1.

      РЕЗОЛЮЦИЯ НА ЕВРОПЕЙСКИЯ ПАРЛАМЕНТ
      от 10 май 2011 година
      относно забележките, които са неразделна част от решението за освобождаване от отговорност във връзка с изпълнението на осми, девети и десети Европейски фонд за развитие за финансовата 2009 година
      ЕВРОПЕЙСКИЯТ ПАРЛАМЕНТ,

                  —

                  като взе предвид доклада на Комисията относно последващите мерки към освобождаването от отговорност във връзка с изпълнението на бюджета за финансовата 2008 година (COM(2010) 650) и работните документи на службите на Комисията, придружаващи този доклад (SEC(2010) 1437 и SEC(2010) 1438),

                  —

                  като взе предвид финансовите отчети и отчетите за приходите и разходите на осми, девети и десети Европейски фонд за развитие за финансовата 2009 година (COM(2010) 402 — C7-0220/2010),

                  —

                  като взе предвид годишния доклад на Комисията от 29 април 2010 г. относно финансовото управление на осми, девети и десети Европейски фонд за развитие през 2009 г.,

                  —

                  като взе предвид финансовата информация за европейските фондове за развитие (COM(2010) 319),

                  —

                  като взе предвид годишния доклад на Сметната палата за дейностите, финансирани от осмия, деветия и десетия Европейски фонд за развитие (ЕФР), относно финансовата 2009 година, придружен от отговорите на Комисията (1),

                  —

                  като взе предвид декларацията за достоверност относно надеждността и точността на отчетите, както и законосъобразността и редовността на свързаните с тях операции, предоставена от Сметната палата съгласно член 287 от Договора за функционирането на Европейския съюз (ДФЕС) (2),

                  —

                  като взе предвид Специален доклад № 10/2008 на Сметната палата относно помощта за развитие, предоставяна от ЕО за здравни услуги в държавите от Африка на юг от Сахара,

                  —

                  като взе предвид Специален доклад № 18/2009 на Сметната палата относно ефективността на подкрепата от ЕФР за регионална икономическа интеграция в Източна Африка и Западна Африка,

                  —

                  като взе предвид годишния доклад за 2009 г. на Европейската инвестиционна банка относно инвестиционния механизъм,

                  —

                  като взе предвид препоръките на Съвета от 15 февруари 2011 г. относно освобождаването на Комисията от отговорност във връзка с изпълнението на операциите на европейските фондове за развитие за финансовата 2009 година (05469/2011 — C7-0050/2011, 05472/2011 — C7-0049/2011, 05473/2011 — C7-0048/2011),

                  —

                  като взе предвид Споразумението за партньорство между членовете на групата държави от Африка, Карибския и Тихоокеанския басейн, от една страна, и Европейската общност и нейните държави-членки, от друга, подписано в Котону на 23 юни 2000 г. (3) и преразгледано в Люксембург на 25 юни 2005 г. (4),

                  —

                  като взе предвид Решение 2001/822/ЕО на Съвета от 27 ноември 2001 г. за асоцииране на отвъдморските страни и територии към Европейската общност („Решението за отвъдморско асоцииране“) (5), изменено с Решение 2007/249/ЕО на Съвета (6),

                  —

                  като взе предвид член 33 от Вътрешното споразумение от 20 декември 1995 г. между представителите на правителствата на държавите-членки, заседаващи в рамките на Съвета, относно финансирането и администрирането на помощта на Общността по силата на Втория финансов протокол към Четвъртата конвенция АКТБ-ЕО (7),

                  —

                  като взе предвид член 32 от Вътрешното споразумение от 18 септември 2000 г. между представителите на правителствата на държавите-членки, заседаващи в рамките на Съвета, относно финансирането и администрирането на помощта на Общността по силата на Финансовия протокол към Споразумението за партньорство между държавите от Африка, Карибския и Тихоокеанския басейн и Европейската общност и нейните държави-членки, подписано в Котону (Бенин) на 23 юни 2000 г., и разпределението на финансова помощ за отвъдморските страни и територии, към които се прилага част четвърта от Договора за ЕО (8),

                  —

                  като взе предвид своята резолюция от 5 май 2010 г. (9), придружаваща решенията за освобождаване от отговорност във връзка с изпълнението на общия бюджет на Европейския съюз за финансовата 2008 година, раздел III — Комисия и изпълнителни агенции, и по-специално параграфи 268—274 от нея,

                  —

                  като взе предвид член 276 от Договора за ЕО и член 319 от ДФЕС,

                  —

                  като взе предвид член 74 от Финансовия регламент от 16 юни 1998 г., приложим към сътрудничеството за финансиране на развитието съгласно Четвъртата конвенция АКТБ-ЕО (10),

                  —

                  като взе предвид член 119 от Финансовия регламент от 27 март 2003 г., приложим към деветия Европейски фонд за развитие (11),

                  —

                  като взе предвид член 142 от Регламент (ЕО) № 215/2008 на Съвета от 18 февруари 2008 г. относно Финансовия регламент, приложим за 10-ия Европейски фонд за развитие (12),

                  —

                  като взе предвид отговорите на Комисията и Европейската инвестиционна банка (ЕИБ) на въпросите на комисията по бюджетен контрол от 25 януари 2011 г.,

                  —

                  като взе предвид член 76 и член 77, трето тире от своя правилник и приложение VI към него,

                  —

                  като взе предвид доклада на комисията по бюджетен контрол и становището на комисията по развитие (A7-0140/2011),

                  А.

                  като има предвид, че Европейският фонд за развитие (ЕФР) е най-важният финансов инструмент на Европейския съюз за сътрудничество за развитие с държавите от Африка, Карибите и Тихоокеанския басейн (АКТБ);

                  Б.

                  като има предвид, че въпреки неколкократно отправяното от Парламента искане за включването им в бюджета, понастоящем ЕФР не са част от общия бюджет на Европейския съюз, нито са обхванати от Финансовия регламент, а се изпълняват съгласно специфични финансови правила;

                  В.

                  като има предвид, че общият размер на помощта, отпускана чрез ЕФР, ще нарасне значително през идните години, тъй като заложеният размер на помощта на Съюза по линия на десетия ЕФР за периода 2008—2013 г. е 22 682 000 000 EUR, което съставлява увеличение с 64 % спрямо финансовите средства, предоставени в рамките на деветия ЕФР; като има предвид, че е необходима информираност относно назряващия проблем, свързан с капацитета на усвояване, който изисква задълбочено познаване на съответните разходи;

                  Г.

                  като има предвид, че върховният представител на Съюза по въпросите на външните работи и политиката на сигурност заяви пред Европейския парламент на 2 февруари 2011 г., че политиката на съседство на Съюза е претърпяла провал; като има предвид, че скорошните събития в Северна Африка показаха, че комбинацията от значителен демографски ръст и икономики в застой е в състояние да доведе до взривоопасни ситуации; като има предвид също, че тези събития показват, че подобен демографски ръст изисква от икономиките да функционират успешно и че политическите решения са целесъобразни, когато са ефективни на практика и водят до положителна промяна,

                  1.

                  Припомня, че ЕФР (22 682 000 000 EUR за настоящия десети ЕФР за периода 2008—2013 г.) не е включен в бюджета на Съюза, но същевременно е основният инструмент за предоставяне на помощ за развитие от ЕС за хората от Африка, Карибите и Тихоокеанския басейн (АКТБ) и отвъдморските страни и територии; отбелязва, че ЕФР включва няколко инструмента: безвъзмездни средства, управлявани от Комисията, рисков капитал и заеми за частния сектор, управлявани от ЕИБ в рамките на инвестиционния механизъм, както и механизма FLEX, целящ преодоляване на неблагоприятните последици от нестабилността на приходите от износ.

         Включване на ЕФР в бюджета

                  2.

                  Отново изразява своята подкрепа за включването на ЕФР в бюджета, което ще засили демократичния контрол, отчетността и прозрачността на финансирането и ще осигури повече последователност в политиката на Съюза по отношение на страните от АКТБ.

                  3.

                  Припомня още веднъж изявлението на Комисията, че желае да предложи включването на ЕФР в бюджета на Съюза при обсъждането на следващата финансова рамка и че ще предоставя на комисията по бюджетен контрол на Парламента пълна информация за тази инициатива; настоява при все това, че включването на ЕФР в бюджета на Съюза не трябва да води до цялостно намаляване на разходите за развитие спрямо двата текущи инструмента за финансиране.

                  4.

                  Настоятелно призовава Съвета и държавите-членки да отговорят положително на предложението на Комисията и да се съгласят ЕФР да бъде изцяло включен в бюджета на Съюза от 2014 г. нататък, като част от следващата финансова рамка; вярва, че тази мярка отдавна трябваше да бъде взета и че включването на ЕФР в бюджета следва да се състои възможно най-скоро.

         Приоритети в областта на развитието

                  5.

                  Припомня ангажимента на Комисията (13) да гарантира заделянето на индикативна сума в размер на 20 % от помощта, предоставяна в рамките на Инструмента за сътрудничество за развитие (ИСР), за основно и средно образование и основно здравеопазване; призовава отчитането за ЕФР да се извършва въз основа на същия показател; призовава Комисията да даде приоритет на подпомагането за укрепване на системите на здравеопазване, като обърне внимание по-специално на най-бедните, да подобри качеството на образованието и да помогне за създаването на политическа рамка, която облагодетелства бедните и включва измерението за равнопоставеност на половете, призовава Комисията да вземе изцяло предвид всички препоръки на Сметната палата, както са формулирани в специални доклади № 10/2008 и № 12/2010 на Сметната палата; призовава Комисията да увеличи в бъдеще този дял до 25 %; призовава настоятелно Комисията да обърне по-голямо внимание на майчиното здраве и подчертава важността на образованието и информираността относно сексуалното и репродуктивното здраве като неразделна част от програмата за здравето на жените, тъй като това е целта на хилядолетието за развитие, по отношение на която напредъкът е най-разочароващ.

                  6.

                  Приветства достигнатите през 2009 г. рекордни нива на поети задължения; изразява също така задоволство от редица други подобрения в управлението на ЕФР от страна на Комисията, включително засилването на счетоводната среда (нова система за счетоводна отчетност на базата на текущо начисляване), по-добри насоки за бюджетна подкрепа, предоставяни на уязвими държави, и по-ефективно, ефикасно и наблюдавано отблизо извършване на външни одити; при все това признава, че уязвимите държави се нуждаят преди всичко от добре формулирана стратегия и трябва да се обърне повече внимание на определени отрасли на техните икономики.

                  7.

                  Подчертава още веднъж, че десетият ЕФР следва да е насочен към ограничен брой области, като се включват и неправителствени организации (НПО), които работят ефективно на местно равнище и са надлежно одитирани, с цел избягване на отрицателните последици, свързани с увеличаването на броя на поставените цели; призовава Комисията да използва според заслугите им местните и европейските НПО, по-специално в случаите, когато управлението на проекти и програми от неправителствени организации и международни организации (доверителни фондове с участие на множество донори) е по-ефективно и икономически изгодно от управлението от страна на Комисията и когато тяхната дейност води до проекти, които запазват своята устойчивост след приключването на финансовото подпомагане; призовава настоятелно Комисията да предостави на Парламента ясна информация относно състава на собствените ресурси на НПО за специфични проекти, които са отчасти финансирани от ЕФР и от самите НПО.

                  8.

                  Подчертава, че механизмите за помощ за развитие следва да бъдат насочени и към насърчаване на създаването на блага и подкрепата за малките и средните предприятия, тъй като създаването на блага продължава да бъде основен инструмент за намаляване на бедността; припомня, че от развиващите се страни се губят приблизително 800 000 000 000 EUR годишно чрез незаконно изтичане на капитали и че предотвратяването на тези загуби би могло да има решаващо значение за облекчаването на бедността и постигането на Целите на хилядолетието за развитие.

         Финансово управление на ЕФР

                  9.

                  Отбелязва, че според становището на Сметната палата докладът на Комисията относно финансовото управление на осми, девети и десети ЕФР през 2009 г. „представлява точно описание на постигнатите от Комисията оперативни цели за финансовата година (по-специално по отношение на финансовото изпълнение и контролните дейности)“, въпреки отрицателното въздействие на икономическата криза, която засегна голяма част от развиващите се страни.

                  10.

                  Подчертава обаче, че последващите действия на Комисията по констатациите на Сметната палата в определени случаи са неподходящи (например относно това, че управлението на изпълнителните организации следва да бъде по-добре подпомогнато, че предварителните проверки следва да бъдат подобрени, като се фокусират повече върху ключови рискове, и че следва да се развият „функционалностите на CRIS одит“, за да се осигури по-ефикасен и по-ефективен мониторинг на одитните дейности); подчертава, че предприетите от Комисията действия във връзка с препоръките на Сметната палата представляват важен елемент от отчетността за органа, който взема решение за освобождаване от отговорност във връзка с изпълнението на бюджета; поради това призовава Комисията да информира компетентните комисии на Парламента относно действията, които е предприела или планира да предприеме за премахване на слабостите, посочени от Сметната палата.

                  11.

                  Изразява загриженост относно определени слабости, установени от Сметната палата, и по-специално във връзка с процедурите за възлагане на обществени поръчки (14), предварителен контрол в делегациите (15) и системите за вътрешен контрол на страните партньорки (16), и настоятелно призовава Комисията да изпълнява енергично и да разширява съществуващите програми за обучение за служителите, работещи в делегациите и в службите на национални разпоредители с бюджетни кредити.

                  12.

                  Отбелязва, че декларацията за достоверност от Сметната палата не обхваща средствата по деветия и десетия ЕФР, които се управляват от ЕИБ и за които тя носи отговорност (17); счита, че не е желателно от политическа гледна точка и по причини на отчетността инвестиционният механизъм да не е обхванат нито от декларацията за достоверност на Сметната палата, нито от процедурата на Парламента за освобождаване от отговорност, и изразява съгласие със Сметната палата, че тези разпоредби намаляват обхвата на правомощията на Парламента за освобождаване от отговорност, по-специално като се има предвид, че средствата по ЕФР са публични средства, произхождащи от европейските данъкоплатци, а не от финансовите пазари.

                  13.

                  Приветства становището на Сметната палата, че окончателните годишни отчети за осмия, деветия и десетия ЕФР представят достоверно, във всички съществени аспекти, финансовото положение на ЕФР към дата 31 декември 2009 г.; отбелязва обаче, че Сметната палата обръща внимание на занижените гаранции, получени във връзка с предварителното финансиране, и завишените гаранции за удържане на суми, оповестени в бележките към финансовите отчети; призовава Комисията незабавно да поправи тези недостатъци.

                  14.

                  Отбелязва, че в края на 2009 г. финансовите отчети относно текущите гаранции, получени във връзка с предварителното финансиране, включват сума от 413 600 000 EUR и че тази сума е била занижена с 82 300 000 EUR или 19,9 %; отбелязва също факта, че размерът на гаранциите за удържане на суми във връзка с финансовите отчети е 186 200 000 EUR и че тази сума е била завишена с 58 400 000 EUR или 31,4 %; призовава Комисията да обясни за всеки отделен случай причините за тези занижавания и завишавания.

         Система за счетоводна отчетност на ЕФР

                  15.

                  Приветства въвеждането на новата система за счетоводна отчетност на базата на текущо начисляване (ABAC-EDF) през февруари 2009 г. и подчертава факта, че годишните отчети на ЕФР за 2009 г. са първият набор отчети, подготвени посредством ABAC-EDF; отбелязва, че новата система за счетоводна отчетност намалява броя на необходимите ръчно въведени корекции и укрепва счетоводните практики.

                  16.

                  Отбелязва, че последващите контроли, извършвани от EuropeAid, установяват увеличена честота на грешки при въвеждането на данни (тип на договора, начална и крайна дата на договора); припомня обаче, че в края на 2009 г. централните служби на EuropeAid са създали отдел за наблюдение на качеството на информацията, въвеждана в CRIS, което следва допълнително да подобри надеждността на данните, използвани за подготвяне на годишните отчети; желае да бъде държан в течение относно напредъка в това отношение.

         Редовност на операциите

                  17.

                  Приветства факта, че Сметната палата счита, че приходите, задълженията и плащанията, свързани с отчетите на осмия, деветия и десетия Европейски фонд за развитие за годината, приключила на 31 декември 2009 г., са законосъобразни и редовни във всички съществени аспекти (Декларация за достоверност, параграф VIII); въпреки това изразява съжаление, че се наложи Сметната палата да обърне специално внимание на високата честота на количествено неизмерими грешки, които засягат задълженията и плащанията, но не са включени в разчета на общия размер на грешките; припомня, че макар системите на EuropeAid за надзор и контрол да са се подобрили значително в течение на годините, като цяло Сметната палата оценява тези системи за надзор и контрол на EuropeAid като само частично ефективни; съответно очаква Комисията да провежда непрекъснати последващи действия и изисква доклад относно мерките, предприети за решаване на гореспоменатия проблем.

                  18.

                  Отбелязва, че откритите грешки се отнасят до спазването на правилата за провеждане на тръжни процедури, законоустановените срокове за сключване на договори и разпоредбите относно задължителните гаранции; отбелязва, че по отношение на поетите задължения в рамките на бюджетната подкрепа Сметната палата констатира, че в контекста на динамичното тълкуване от Комисията на Споразумението от Котону (18) EuropeAid е действала в съответствие с изискванията на това споразумение; отбелязва факта, че според Комисията не са извършвани плащания, които да не са били покрити от финансови гаранции.

                  19.

                  Отбелязва, че основните открити видове количествено измерими грешки при плащанията по проекти са следните: a) точност: грешки при изчисляването; б) действителност: липса на фактури или други подкрепящи документи за извършени услуги или доставени стоки; в) допустимост: разходи, направени извън периода на изпълнение или свързани с елементи, които не са били предвидени в договорите, недължимо плащане на ДДС или неприлагане на задължителни санкции; отбелязва, че количествено неизмеримите грешки засягат най-вече неспазването на приложимите правила за банкови гаранции и неточните изчисления при възстановяване на авансови плащания от изпълнителите; отбелязва обаче забележката на Комисията, в която се посочва, че всички грешки при изчисляване на възстановяването на авансите са били поправени преди изтичане на договора; въпреки това призовава Комисията да увеличи предварителния контрол за предотвратяване на този тип грешка и възможни загуби като резултат от неспазване на правилата на банковите гаранции.

         Мониторинг на организациите изпълнители

                  20.

                  Приветства усилията на EuropeAid и на делегациите за отстраняване на различните недостатъци, които все още съществуват във финансовите процедури и финансовия контрол на организациите изпълнители, контрольорите и националните разпоредители с бюджетни кредити; приканва EuropeAid да укрепи усилията си в тези области в бъдеще; припомня също така препоръките на Сметната палата относно това, че EuropeAid следва да продължи да полага усилия, за да гарантира, че делегациите на Комисията вписват навременни и пълни данни в системата CRIS одит (19).

                  21.

                  Изразява дълбока загриженост от констатацията на Сметната палата, че извършваните от делегациите мониторинг и надзор са само частично ефективни; изразява съжаление за липсата на капацитет у повечето национални разпоредители с бюджетни средства, което води до зле документирани и неефективни проверки, както и до недостатъци при финансовите процедури и контрол, въведени от организациите изпълнители и контрольорите; споделя възгледа на Сметната палата, че ресурсите на делегациите са ограничени, което често намалява възможностите им да извършват някои дейности; призовава Комисията незабавно да вземе мерки за решаване на този проблем.

         Специален доклад № 18/2009 на Сметната палата

                  22.

                  Приветства Специален доклад № 18/2009 на Сметната палата относно ефективността на подкрепата от ЕФР за регионалната икономическа интеграция в Източна Африка и Западна Африка и щателния анализ, проведен от Сметната палата, като изразява съжаление във връзка с незадоволителното положение, описано в доклада; подчертава въпреки това своята загриженост във връзка с липсата на допълване между регионалните и националните стратегии за сътрудничество на Комисията и подчертава, че привеждането на регионалните и националните стратегии в съответствие една с друга е от изключително значение за увеличаването на ефективността на предоставяната помощ.

                  23.

                  Изразява дълбоката си загриженост във връзка с недостатъчния капацитет на регионалните организации за усвояване; призовава Комисията, при междинния преглед на регионалните стратегии, предвиден за първата половина на 2011 г., да вземе предвид положението в областта на регионалното сътрудничество и да обърне специално внимание на възможността за преразглеждане на разпределените суми.

                  24.

                  Въпреки това счита за неприемлив факта, че поради липсата на правилно отчитане Сметната палата не е била в състояние да оцени множество финансирани проекти.

                  25.

                  Счита, че Съюзът следва да бъде представляван във всяка регионална организация от специално определен ръководител на делегация и че делегациите на Съюза следва да имат мандат за обсъждане на привеждането в съответствие на състава в различните регионални обединения.

                  26.

                  Подчертава, че в своя Специален доклад № 18/2009 Сметната палата оцени като само частично ефективна подкрепата от ЕФР за регионална икономическа интеграция в Източна Африка и Западна Африка, за която беше отпуснат значителен дял — над 50 % — от финансирането по ЕФР; изисква от Комисията да информира Парламента относно мерките, които се вземат вследствие на исканията, формулирани от Парламента в резолюцията му от 5 май 2010 г. (20), придружаваща решението му относно освобождаването от отговорност във връзка с изпълнението на бюджета на седми, осми, девети и десети европейски фонд за развитие преди началото на процедурата по освобождаване от отговорност за 2010 г.; би приветствал също така цялостен преглед, разкриващ кои от тези мерки са били приложени ефективно в съответните региони.

                  27.

                  Потвърждава, че регионалната икономическа интеграция може да поражда растеж и заетост в развиващите се страни и по този начин да допринася за намаляване на бедността; съответно приветства факта, че финансирането от ЕФР в тази област се увеличи повече от два пъти в рамките на въпросния финансов период.

                  28.

                  Изразява съжаление, че помощта от ЕФР за регионалната интеграция все още не е напълно ефективна, главно поради недостатъчния капацитет на част от африканските власти, едновременното членство в различни африкански регионални икономически организации, което води до дублиране на усилията и разпиляване на ресурсите, както и неадекватната подкрепа и координация от страна на делегациите на Комисията, предимно поради липсата на достатъчно средства.

                  29.

                  Призовава съответно Комисията да ускори изграждането на капацитет за регионалните икономически организации в Източна Африка и Западна Африка и техните институции, включително като предоставя подкрепа за националните парламенти и местното гражданско общество, и да насърчава сближаването между регионалните блокове с цел постепенно премахване на припокриващото се членство в различни организации, като се стреми да зачита съпричастността на страните партньори към процеса.

                  30.

                  Призовава Комисията и Европейската служба за външна дейност да отделят повече средства, за да могат делегациите на Съюза да управляват по-ефективно регионалните процеси на интеграция и да осигурят по-добра координация и по-голяма съгласуваност между регионалните и националните програми.

                  31.

                  Настоява, че Съюзът не следва да упражнява натиск спрямо африканските държави да подпишат споразумения за икономическо партньорство (СИП) по-бързо или такива, които включват по-голям кръг от въпроси, отколкото те биха желали, както и че Съюзът следва да избягва да възпрепятства съществуващите регионални групировки чрез договаряне на СИП с отделни държави.

                  32.

                  Настоява, че средствата, разпределяни за по-малките страни, по-специално за най-слабо развитите страни, следва да се съсредоточават в по-голяма степен върху устойчивото икономическо развитие, например чрез механизми за създаване на благосъстояние, с цел да се намали зависимостта от регионалните икономически „гиганти“, като Нигерия в Западна Африка; призовава Комисията да продължи да финансира регионалните програми, известни като програми в рамките на АКТБ, които обхващат няколко или всички държави в определен регион.

         Използване на натрупаната лихва

                  33.

                  Изразява своето несъгласие с използването на натрупаната лихва по бюджетни сметки на ЕФР (включително трансфери от периода 2001—2007 г.), която се оценява на 34 000 000 EUR) за финансиране на разходи за персонал, като счита, че тези средства могат да се използват само за разходи за проекти и програми; изисква от Комисията да обясни каква е била политиката в миналото и ако е необходимо, да направи предложения, за да измени незабавно приложимите регулаторни норми съгласно този принцип.

         Бюджетна подкрепа

                  34.

                  Припомня, че оценката на Парламента за бюджетната подкрепа следва да не бъде съсредоточена единствено върху рисковете, но също така и върху ползите, както и върху рисковете и ползите от предоставянето на алтернативна помощ; изисква от Комисията да предостави информация относно тези случаи, при които целите за подпомагане от бюджета на ЕС са били изпълнени, както и при които са били срещнати специфични за страните бенефициенти проблеми.

                  35.

                  Наясно е с факта, че бюджетната подкрепа е спорен инструмент за развитие, който предоставя предимствата на ниските разходи за транзакции, повишената съпричастност и по-интензивния диалог между партньори и донори, но същевременно включва и риска от присвояване и нежелателно използване на средства в случаите, при които управлението на публичните финанси в страните бенефициенти не е достатъчно прозрачно, подотчетно и ефективно; подчертава, че бюджетната подкрепа не е подходящ отговор за всяка ситуация и не следва да бъде разглеждана като единствен вариант.

                  36.

                  Припомня, че в съответствие с член 25, параграф 1, буква б) от Регламент (ЕО) № 1905/2006 на Европейския парламент и на Съвета (21) бюджетна подкрепа може да бъде предоставена, ако управлението на страната партньор за изразходване на обществени средства е достатъчно прозрачно, надеждно и ефективно; в този контекст изразява загриженост от рисковете от неефикасно и неефективно изразходване на обществени средства, които възникват в резултат от „динамичното“ тълкуване на критериите за допустимост от Комисията; призовава Комисията да продължи своите усилия за обосноваване на решенията си относно допустимостта на бюджетната подкрепа и да гарантира, че всички финансови споразумения осигуряват изчерпателна и ясна основа за оценка на спазването на условията за плащане.

                  37.

                  Изразява съжаление за многото грешки, които се допускат при плащанията, свързани с бюджетна подкрепа (35 %); отново призовава за по-прозрачни и обективни критерии за допустимост за бюджетна подкрепа и подкрепя препоръката на Сметната палата Комисията да определя ясно „показателите, целите, методите на изчисление и източниците на информация, които следва да се използват при проверка“ (22); призовава Комисията да засили одитите и системите за надзор и контрол, както и да извършва мониторинг и да докладва относно степента на покриване на тези критерии, в съответствие с разпоредбите на член 25, параграф 1, буква б) от Регламент (ЕО) № 1905/2006.

                  38.

                  Приветства публикуването на Зелената книга относно бъдещето на бюджетното подпомагане на ЕС за трети страни (COM(2010) 586), но изразява съжаление поради факта, че въпреки предишните призиви от Парламента, Комисията не е изготвила годишен доклад относно използването на бюджетна подкрепа, включващ полезна, всеобхватна, надеждна, аналитична и оценъчна информация относно планирана и предоставена бюджетна подкрепа, постигане на очаквани резултати, така, както са заложени по донорски цели и национални стратегии, наличие и качество на допълнителни условия, ефективност на диалога, постигната хармонизация сред донорите, допълнително изграждане на капацитет и ефекта от него, постигане на подобрени национални системи, институции за отчетност, институции за управление на публичните финанси, институции за наблюдение и оценка, размера и дела на неправилните разходи, анализ на видовете нередности (системни и несистемни), установени при проверките и одита, както и предприети коригиращи мерки.

                  39.

                  Припомня, че ролята на Парламента по отношение на бюджетната подкрепа е да държи Комисията отговорна за резултатите от направените разходи и че бюджетното подпомагане е инструмент за предоставяне на помощ, който изисква принципна промяна в надзорните практики, като се премине от прост контрол на входящите параметри към проверка на резултатите спрямо определени показатели, като така се гарантира, че разходите за помощ носят ползи на населението на страната бенефициент.

                  40.

                  Счита, в рамките на преработването на насоките за бюджетна подкрепа от Комисията, че трябва да се отдаде особено внимание на системите за надзор и контрол; очаква Комисията да укрепи мониторинга и годишното докладване относно спазването на критериите за допустимост; припомня, че проектите за изграждане на капацитет в обхвата на операциите за бюджетна подкрепа подлежат на същата система за надзор и контрол като всеки друг проект, което включва и одити.

                  41.

                  Припомня, че в десетия ЕФР спрямо осмия и деветия ЕФР има значително увеличаване на частта за бюджетна подкрепа и структурно приспособяване в съвкупността от решенията за финансиране; изразява своята загриженост във връзка с този факт.

                  42.

                  Припомня, че в своя годишен доклад относно ЕФР за финансовата 2009 година Сметната палата отбеляза, че плащанията за бюджетна подкрепа са били белязани от висок процент неизмерими грешки, като „основното предоставено обяснение за този факт беше, че в докладите на делегациите за оценка на управлението на публичните финанси не се уточняват критериите, според които следва да бъде оценяван напредъкът […], нито постигнатият напредък и причините, поради които програмите за реформи може да не са били изпълнени съгласно плана на правителството бенефициент“ (23); настоятелно призовава Комисията да направи още по-строга оценка на плащанията за бюджетна подкрепа и отсега нататък да направи по-строги процедурите си за плащане.

                  43.

                  Призовава Комисията да гарантира, че специфичните условия за променливи траншове въз основа на изпълнението ясно определят показателите, целите, методите на изчисление и източниците на информация и че в докладите на делегациите се предоставят структурирани и официални доказателства за напредък в управлението на публичните финанси чрез ясно уточняване на критериите, според които е трябвало да бъде оценен напредъкът, постигнатият напредък и причините, поради които програмите за реформи може да не са били изпълнени съгласно плана.

                  44.

                  Призовава Комисията да предприеме всички необходими мерки за борба срещу корупцията в държавите бенефициенти чрез поддържане на тесен диалог по въпросите на корупцията с правителствата партньори и като възприеме проактивен подход, за да гарантира, че са налице подходящи системи и че при нужда са налице съответни санкции; счита, че предоставянето на средства следва да се преразгледа, ако такова сътрудничество не е налице и ако не могат да бъдат получени гаранции относно елементарната ефективност на системите по отношение на борбата с корупцията.

                  45.

                  Повтаря своето становище, че включването на националните парламенти, гражданското общество и местните органи в страните партньорки е необходимо за постигане на истинска съпричастност с процеса, и повтаря призива си към Комисията да положи всички възможни усилия да подобри диалога с тези органи на различните етапи на процеса на програмиране.

                  46.

                  Настоятелно призовава Комисията да подпомага страните партньори в изграждането на капацитет за парламентарен контрол и одит и за включване на националните парламенти, както и на местните представители на гражданското общество, в изготвянето на националните им стратегии за развитие.

                  47.

                  Приканва компетентните си комисии да установят директни контакти със сродните комисии в парламентите на държавите бенефициенти от АКТБ с оглед насърчаване и подпомагане на тяхната роля за осигуряване на ефективност на помощите чрез дейности по парламентарен контрол.

                  48.

                  Настоятелно призовава Комисията да гарантира по-добра публичност за финансираните от ЕС дейности в чужбина.

         Декларация на страните бенефициенти за разкриване на информация

                  49.

                  Припомня отново мнението си, че помощта за развитие по принцип и бюджетната подкрепа в частност следва да бъдат обвързани с предварителна декларация за разкриване на информация, направена от правителството на страната бенефициент и подписана от нейния министър на финансите, отнасяща се до определени въпроси, които засягат структурата на управление и отчетност на страната бенефициент.

         Човешки ресурси

                  50.

                  Изразява изключителна загриженост поради факта, че големият брой незаети места в делегациите в трети държави се счита за „критичен риск“ (24) и че ограниченията на средствата, недостигът на служители и значителното текучество затрудняват до голяма степен ефективното прилагане от страна на Комисията на средствата по ЕФР, особено що се отнася до управлението на проекти, обучението, мониторинга и надеждните и своевременни одити; във връзка с това очаква Европейската служба за външна дейност да се заеме като приоритет с назначаването във всички делегации на достатъчно на брой квалифицирани служители, по-специално експерти в областта на развитието.

         Служба за сътрудничество EuropeAid

                  51.

                  Изразява съжаление, че макар предварителният контрол от разпоредителите с бюджетни средства в централните служби на EuropeAid да е оценен от Сметната палата като ефективен, тя заключава, че системите на EuropeAid за надзор и контрол са били само частично ефективни при осигуряване на редовността на плащанията.

                  52.

                  Напомня на Комисията, че:

                              —

                              в контекста на планирания преглед на цялостната си стратегия за контрол EuropeAid следва да разработи ключов показател за преценка на финансовото въздействие на некоригираните грешки след извършване на всички контроли;

                              —

                              в рамките на този преглед EuropeAid следва да извърши оценка на разходната ефективност на различните контроли, по-специално на системата за последващ контрол на операциите, и да разгледа въпроса за уместността и осъществимостта на един годишен одит на представителна статистическа извадка от приключени проекти;

                              —

                              по отношение на бюджетната подкрепа EuropeAid следва да гарантира, че специфичните условия за плащания са ясно определени и че в докладите на делегациите се предоставят структурирани и официални доказателства за напредък в управлението на публичните финанси.

         Инвестиционният механизъм

                  53.

                  Приветства горещо факта, че по време на процедурата по освобождаване от отговорност за финансовата 2009 година ЕИБ представи за пръв път годишния си доклад относно прилагането на инвестиционния механизъм пред комисията на Парламента по бюджетен контрол и даде подробни отговори на писмените и устните въпроси от нейните членове; отправя искане до ЕИБ да сключи рамково споразумение с комисията на Парламента, отговорна за процедурата по освобождаване от отговорност, за следващите години, включващо информацията, която трябва да бъде предоставяна от ЕИБ.

                  54.

                  Очаква от страна на ЕИБ потвърждение за липсата на застъпване между проектите, финансирани от нея, и тези, финансирани от Комисията, и счита за необходимо да се засили значително координацията между Комисията и ЕИБ, както това беше припомнено от генералния директор на ЕИБ за операции извън Европейския съюз на 25 януари 2011 г. пред комисията по бюджетен контрол; запитва се дали не е обосновано да се командироват служители на ЕИБ в делегациите на Съюза; очаква да получи до края на септември 2011 г. комбиниран доклад от двете институции относно засилването на тяхното сътрудничество и съгласуваните процедури, включително анализ на евентуалната необходимост да се командироват служители на ЕИБ в делегациите.

                  55.

                  Призовава ЕИБ да осъществява щателна надлежна проверка, с която да се проверява дали е налице подходяща консултация с обществеността на местно равнище, на свързаните с развитието аспекти на проекти, обезпечени с гаранция от ЕС, преди одобряването на такива проекти, включително работата на финансовите посредници при използването на заема, отпуснат от ЕИБ във връзка с тези аспекти; счита, че когато се касае за отпускане на заеми в развиващи се страни, ЕИБ следва да прилага стриктни засилени надлежни проверки в съответствие със стандартизирани процедури, следващи най-добрите практики в международен план, относно борбата срещу прането на пари и финансирането на тероризъм.

                  56.

                  Призовава отново ЕИБ да се съсредоточи при докладване върху резултатите и да представя пълна, подходяща и обективна информация по отношение на крайните резултати, поставените и постигнатите цели, причините за евентуалните отклонения, както и извършените оценки и обобщение на заключенията от оценките.

                  57.

                  Приветства факта, че ЕИБ понастоящем изглежда по-ангажирана да се съсредоточи върху докладване на резултати и че в годишния доклад за 2010 г. относно инвестиционния механизъм, който понастоящем е в процес на завършване, ще е налице по-силна насоченост към резултатите в сравнение с този от 2009 г.; счита за положителна стъпка напред това, че ЕИБ понастоящем работи по показатели за резултатите, свързани с развитието, които следва да са готови за прилагане към втората половина на 2011 г.

                  58.

                  Очаква следващият годишен доклад на ЕИБ да бъде по-малко теоретичен и по-практически насочен, по-специално относно резултатите, постигнати от различните програми и действия, финансирани чрез инвестиционния механизъм.

                  59.

                  Отправя искане до ЕИБ да му бъдат предадени допълнителни данни относно черния списък на измамници при запазване на поверителността на ползване, приложима към неприключените досиета; приветства готовността, изразена от ЕИБ, да създаде отдел за борба с измамите и очаква да бъде редовно информиран за развитието на процеса на създаване на този отдел.

                  60.

                  Изразява учудване от декларацията на ЕИБ, в която банката констатира, че не съществува практика на измами в контекста на действията, предприети от ЕИБ чрез инвестиционния инструмент.

                  61.

                  Счита за необходимо да се извърши всеобхватен одит на всички проекти в развиващите се страни, финансирани от ЕИБ, който да не е ограничен само до важните проекти, а също и да се изяснят всички кредити и гаранции, които ЕИБ трябва да отпише.

                  62.

                  Приканва Комисията да следи и контролира строго прилагането на инвестиционния механизъм, за да гарантира, че той постига своите цели като инструмент за развитие, и редовно да информира комисията на Парламента по бюджетен контрол за заключенията си.

         (1)  ОВ C 303, 9.11.2010 г., стр. 243.

         (2)  ОВ C 303, 9.11.2010 г., стр. 253.

         (3)  ОВ L 317, 15.12.2000 г., стр. 3.

         (4)  ОВ L 287, 28.10.2005 г., стр. 4.

         (5)  ОВ L 314, 30.11.2001 г., стр. 1 и ОВ L 324, 7.12.2001 г., стр. 1.

         (6)  ОВ L 109, 26.4.2007 г., стр. 33.

         (7)  ОВ L 156, 29.5.1998 г., стр. 108.

         (8)  ОВ L 317, 15.12.2000 г., стр. 355.

         (9)  ОВ L 252, 25.9.2010 г., стр. 39.

         (10)  ОВ L 191, 7.7.1998 г., стр. 53.

         (11)  ОВ L 83, 1.4.2003 г., стр. 1.

         (12)  ОВ L 78, 19.3.2008 г., стр. 1.

         (13)  Декларация на Комисията относно член 5 от Инструмента за сътрудничество за развитие, приложение към съобщението на Комисията до Европейския парламент от 24 октомври 2006 г. (СОМ(2006) 628).

         (14)  Параграф IX, Годишен доклад на Сметната палата за 2009 г. относно ЕФР.

         (15)  Точка 30, Годишен доклад на Сметната палата за 2009 г. относно ЕФР.

         (16)  Точка 5, Годишен доклад на Сметната палата за 2009 г. относно ЕФР.

         (17)  Точка 3, Годишен доклад на Сметната палата за 2009 г. относно ЕФР.

         (18)  Точки 28 и 29 от Специален доклад № 2/2005 на Сметната палата относно бюджетната помощ, отпускана от ЕФР за държавите от АКТБ (ОВ C 249, 7.10.2005 г., стр. 1).

         (19)  Точка 54, Годишен доклад на Сметната палата за 2009 г. относно ЕФР.

         (20)  ОВ L 252, 25.9.2010 г., стр. 109.

         (21)  Регламент (ЕО) № 1905/2006 на Европейския парламент и на Съвета от 18 декември 2006 г. за създаване на финансов инструмент за сътрудничество за развитие (ОВ L 378, 27.12.2006 г., стр. 41).

         (22)  Точка 55, Годишен доклад на Сметната палата за 2009 г. относно ЕФР.

         (23)  Точка 25, Годишен доклад на Сметната палата за 2009 г. относно ЕФР.

         (24)  Точка 40, Годишен доклад на Сметната палата за 2009 г. относно ЕФР.